ྱ་མ་མཚན་ཉིད་དང་ལྡན་པ་ཡིད་དུ་འོང་བ་ལང་ཚོ་དར་ལ་བབ་པ་རྒྱན་ཐམས་ཅད་ཀྱིས་བརྒྱན་པ་ཅིག་སྤྲུལ་ཏེ་དེའི་ལག་པ་གཡས་པ་ཁྱེད་རང་རྣམས་ཀྱི་
གཡོན་པར་གཏད་པའི་མོས་པ་མཛོད། ལྷ་མོ་མཐར་བྱེད་དགའ་སྟེར་མ། །སྣ་ཚོགས་གཟུགས་ལྡན་བརྩེར་ལྡན་མ། །ཟུང་ཞིག་ཟུང་ཞིག་སེམས་དཔའ་ཆེ། །གཟུང་བར་བྱས་ནས་མཆོད་པར་གྱིས། །ཞེས་པའི་སྒོ་ནས་བྱིན་པའི་
ཕྱག་རྒྱ་དེས་ཁྱེད་རང་རྣམས་ལ་གསང་བའི་ཀུན་ཏུ་སྤྱོད་པ་དང་ལྡན་མི་ལྡན་བརྟག་པའི་ཕྱིར་དྲི་བ་བྱས་པའི་མོས་པ་མཛོད། བཤང་གཅི་དག་ནི་ཟ་བ་དང༌། །ཁྲག་དང་ཁུ་བ་དེ་བཞིན་ཏེ། །ཤ་ཆེན་བསྟེན་པར་བུ་སྤྲོའམ། །བུད་མེད་
རྣམས་ལ་རྟག་གུས་དང༌། །བྷ་གའི་པདྨར་འོ་བྱེད་པར། །བུ་ཁྱོད་ཅི་དགར་སྤྲོ་གྱུར་ཏམ། །ཞེས་དྲིས་པ་ལ་དེ་ལྟར་སྤྲོའོ། །ཞེས་ལན་བཏབ་པར་མོས་ནས་འདིའི་རྗེས་ཟློས་མཛོད། བཤང་གཅི་དག་ནི་ཟ་བ་དང༌། །ཁྲག་དང་ཁུ་
བ་དེ་བཞིན་ཏེ། །ཤ་ཆེན་བསྟེན་པར་ཅིས་མི་སྤྲོ། །བུད་མེད་རྣམས་ལ་རྟག་གུས་དང༌། །བྷ་གའི་པདྨར་འོ་བྱེད་པ། །བདག་ནི་ཅི་དགར་སྤྲོ་གྱུར་ཏོ། །ཞེས་ལན་བཏབ་ནས། ཁྱེད་རང་རྣམས་འོད་དཔག་མེད་དང་ཕྱག་རྒྱ་གོས་
དཀར་མོར་གསལ་བ་སྤྲུལ་སྐུ་ལམ་དུ་བྱེད་པ་ལྷའི་འདུ་ཤེས། ཡུམ་གྱི་མཁའ་མི་དམིགས་པའི་ངང་ལས་ཨཱཿལས་པདྨ་དམར་པོ་འདབ་མ་བརྒྱད་པ་ཟེའུ་འབྲུ་ལ་ཨཱཿས་མཚན་པ། ཁྱེད་རང་རྣམས་ཀྱི་གསང་གནས་མི་དམིགས་པའི་
112

ང་བདུན་
আ
།ངང་ལས་ཧཱུྃ་ལས་རྡོ་རྗེ་རྩེ་ལྔ་པ་ཧཱུྃ་གིས་མཚན་པ། ཡུམ་གྱི་མཁའ་ཨོཾ་པདྨ་སུ་ཁ་ངྷ་ར་མ་ཧཱ་རཱ་ག་སུ་ཁནྡྷ་ད་ཙ་ཏུ་རཱ་ནནྡ་བྷ་ག་བི་ཤྭ་ཧཱུྃ་ཧཱུྃ་ཧཱུྃ་ཀརྻ་ཀུ་རུ་ཥྭ་མེ། ཡབ་ཀྱི་གསང་བ་ཨོཾ་བཛྲ་མ་ཧཱ་དྭེ་ཥ་ཙ་ཏུ་
རཱ་ནནྡ་དཱ་ཡ་ཀ་ཁ་ག་མུ་ཁ་ཨེ་ཀ་ར་སོ་ནཱ་ཐ་ཧཱུྃ་ཧཱུྃ་ཧཱུྃ་ཀརྻ་ཀུ་རུ་ཥ་མེ་ཞེས་པས་མཁའ་གསང་བྱིན་གྱིས་བརླབས་པ་ལོངས་སྐུ་ལམ་དུ་བྱེད་པ་སྔགས་ཀྱི་འདུ་ཤེས། ཐབས་འདི་ལ་བརྟེན་ནས་ལྷན་ཅིག་སྐྱེས་པའི་ཡེ་ཤེས་མངོན་དུ་བྱའོ་
སྙམ་པའི་ཆོས་སྐུ་ལམ་དུ་བྱེད་པ་ཆོས་ཀྱི་འདུ་ཤེས་ཏེ་སྐུ་གསུམ་ལམ་བྱེད་འདུ་ཤེས་གསུམ་དྲན་པར་བྱས་ལ། ཕྱག་རྒྱ་དེ་གཅེར་བུའི་ཕྱུང་ནས་རྩ་མཆོག་ཏུ་རྒྱས་པའི་པདྨ་བལྟར་གཞུག་ཅིང་། རྨད་བྱུང་ང་ཡི་པདྨ་འདི། །བདེ་བ་
ཐམས་ཅད་ཡང་དག་ལྡན། །རྟག་ཏུ་རིམ་བཞིན་འདི་ལ་སྤྱོད། །འདི་དང་ནམ་ཡང་མི་འབྲལ་ལོ། །ཆོས་དབྱིངས་འདི་ནི་རྣམ་པར་དག །སེམས་ཅན་ཁམས་ནི་རྣམ་པར་གྲོལ། །བདེ་ཆེན་རྒྱལ་པོ་འདི་ཉིད་ནི། །རང་བཞིན་ཐམས་
ཅད་ལ་འདུན་གནས། །ནང་གི་རྩ་ཡི་འཁོར་ལོ་ལ། །པདྨ་ལ་ཞུགས་བར་དུ་གསུངས། །བྷ་ག་ནང་དུ་ནམ་མཁའ་བཞིན། །འབྱུང་བ་ལྔ་པོ་རྒྱན་བཞིན་འཆང༌། །ལྟེ་བ་ལ་ནི་གེ་སར་བཅས། །འདབ་མ་བརྒྱད་ཀྱིས་རྣམ་པར་
བརྒྱན། །དེར་གནས་ན་ནི་བསྒོམ་པར་བྱ། །མི་འཆི་ལྷ་ཡི་གཟུགས་སུ་ནི། །འདི་ལ་རྟག་ཏུ་འཇོག་པ་ཡིན། །ཞེས་བརྗོད་ཅིང་ཁྱེད་རང་རྣམས་དང་ལྷན་ཅིག་ཏུ་གནས་པས་ཐོག་མར་ཕྱག་རྒྱའི་གཟུགས་ལ་བལྟ་བ་དང༌། སྒྲ་ལ་
113

ཀྱེ་རྡོར་ཆོས་སྐོར་
མཉན་པ་ལ་སོགས་པ་ཆོས་དྲུག་ཉམས་སུ་མྱོང་བས་བདེ་བ་དེ་དང་མི་རྟོག་པར་གྱུར་པ་དགའ་བའི་ཡེ་ཤེས། རྡོ་རྗེ་དང་པདྨ་མཉམ་པར་སྦྱོར་བ་མཆོག་ཏུ་དགའ་བའི་ཡེ་ཤེས། ཕན་ཚུན་དྲུད་པ་ལ་སོགས་པ་དགའ་བྲལ་གྱི་དགའ་
བའི་ཡེ་ཤེས། དལ་བར་རྒྱུ་བའི་རླུང་གིས་རྩ་གནས་རྣམས་ནས་གཉིས་ཀའི་ཐིག་ལེ་དཀར་དམར་བབས་པ། དེ་ཉིད་རླུང་གིས་འདྲེན་པའི་སྟོབས་ཀྱིས་བཟུང་བས་བདེ་བ་མི་རྟོག་པས་བརྒྱན་པར་གྱུར་པ་ནི་ལྷན་ཅིག་སྐྱེས་པའི་ཡེ་
ཤེས་ཡིན་ལ། དེ་ལྟར་བདེ་བ་དང་མི་རྟོག་པའི་ངང་ལ་སེམས་ཅུང་ཟད་མཉམ་པར་འཇོག་པར་ཞུ། དེ་ཤེས་རབ་ཡེ་ཤེས་ཀྱི་དབང་གི་དངོས་གཞི་ཡིན། དབང་དེ་ཐོབ་པའི་བརྡར་ཨོཾ་ཨཱཿཧཱུྃ་ཞེས་གསུང་ཞིང་གདོང་གཡོགས་བཀྲོལ་
མཛོད། དེ་ལྟར་ན་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་དྲི་མ་དག ལམ་ཆོས་ཀྱི་རྣལ་འབྱོར་བསྒོམ་པ་དང༌། དམ་ཚིག་ཏུ་བཟའ་བསྲུང་དང་ཕྱག་རྒྱ་ལ་མི་སྨད་ཅིང་མི་འབྲལ་
བའི་དམ་ཚིག་བསྲུང་བ་ལ་དབང༌། ས་བཅུ་གཅིག་པ་ཐོབ། བརྡ་བྱང་ཆུབ་མཆོག་གི་ཕྱག་རྒྱ། འབྲས་བུ་ཆོས་ཀྱི་སྐུའི་རང་བཞིན་ལྷུན་གྲུབ་ཀྱི་རྟེན་འབྲེལ་མངོན་དུ་བྱས་པ་ཡིན་ནོ། །ཞེས་རྟོགས་པ་བསྐྱེད་དོ། །དེ་ནས་དབང་
བཞི་པ་ཞུ་བའི་ཡོན་དུ་མཎྜལ་འབུལ་བར་ཞུ། དེ་ལྟར་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། ད་ནི་སངས་རྒྱས་ཐམས་ཅད་ཀྱིས། །བདག་ལ་བཀའ་དྲིན་ལེགས་པར་སྐྱོབས། །ཇི་ལྟར་བླ་མེད་
114

আ
།བྱང་ཆུབ་དེ། །བྱིན་གྱིས་བརླབས་ཀྱིས་བདག་གིས་བསྒྲུབ། །བླ་ན་མེད་པའི་བྱང་ཆུབ་གནས། །ཀུན་མཆོག་སྤྱོད་པ་ཡང་དག་མཆོད། །སེམས་ཅན་གནས་གསུམ་འཁོར་བ་རྣམས། །དེ་ཉིད་ལ་ནི་
ཞག་པར་བགྱི། །ཞེས་གསོལ་བ་བཏབ་ནས་སྔོན་ཆད་དོན་དམ་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་མཚོན་བྱེད་དུ་ཨོཾ་ཨཱཿཧཱུྃ་ཞེས་གསུང་ཞིང་གདོང་འཆིང་མཛོད། དེ་ཡང་ཇི་སྐད་དུ། ཟབ་ཅིང་རྒྱ་ཆེ་ལ་མོས་ན། །
ཚིག་གི་རིན་ཆེན་བཞི་པ་སྦྱིན། །ཞེས་པ་ལྟར་གྱི་མཚན་ཉིད་དང་ལྡན་པའི་སློབ་མ་ལ་དབང་བཞི་པ་ཚིག་ཙམ་གྱི་སྒོ་ནས་ངོ་སྤྲད་པ་ནི། གང་ཐོབ་དབང་རབ་མཆོག་ནི་རིགས་ཀྱི་བདག་པོ་བཟུང་བ་རྙེད་པར་དཀའ་ཞིང་མཚུངས་པ་
༈མེད་པས་བསྡམས། །ལོངས་སྤྱོད་རྫོགས་པའི་ཞིང་གི་དཔལ་དག་བླང་བར་བྱས་པས་བྱང་ཆུབ་སེམས་དཔའ་ཆེན་པོའི་དབང་བསྐུར་བ། །བཀའ་ཡི་གནང་བ་རྙེད་ནས་འཇིག་རྟེན་གསུམ་གྱི་དགྲ་བོ་ལས་རྒྱལ་རྩོམ་པའི་གོ་ཆ་བགོས་
པའི་བློས། །བྱང་ཆུབ་དག་ལ་འགོད་པའི་སེམས་རྒྱས་འདིར་ནི་དེ་ཉིད་རྣལ་འབྱོར་པ་ཡི་དྲི་མ་མེད་པར་སྤྱོད། །ཅེས་གསུངས་ཏེ། དེའི་དོན་ནི། ཤེས་རབ་ཡེ་ཤེས་ཀྱི་དབང་རབ་མཆོག་རིགས་ཀྱི་བདག་པོའི་ཁ་དང་རྩ་མཛེས་པའི་
སྤྱི་བོར་རླུང་འདྲེན་པའི་སྒོ་ནས་ཐིག་ལེ་བཟུང་བས་གསུམ་པའི་ཉམས་མྱོང་མན་ངག་མེད་པ་རྣམས་ཀྱིས་རྙེད་པར་དཀའ་ཞིང་། དབབ་པ་དང༌། བཟློག་པ་དང༌། དགྲམ་པ་ལ་སོགས་པ་མཚུངས་པ་མེད་པའི་མན་ངག་གི་སྒོ་ནས་

བདེ་བའི་རྟེན་ཁམས་བྱང་ཆུབ་ཀྱི་སེམས་ཉིད་ཕ་རོལ་ཏུ་འཕོས་པ་མེད་པར་རང་གི་ལུས་ལ་བསྡམས་པ་ལས་སྐྱེས་པའི་ཡེ་ཤེས་དེའི་གནས་ལུགས་མཐར་ཐུག་པ་ནི་བཞི་པའི་ཡེ་ཤེས་ཏེ་ལོངས་སྤྱོད་རྫོགས་པའི་སྐུའོ། །དེའི་ཞིང་གི་
དཔལ་ནི་དེ་སྐྱེད་བྱེད་ཆོས་སྐུ་སྟེ་ཡན་ལག་བདུན་ལྡན་ནོ། །དེའང་འབད་མེད་དུ་མི་ཐོབ་སྟེ། དེ་དག་གི་དོན་ཉམས་སུ་བླངས་པ་ལས་སྐུ་གསུམ་གྱི་ཉམས་སྐྱེའོ། །དེའང་ཇི་ལྟར་བྱང་ཆུབ་སེམས་དཔའ་ཆེན་པོའི་དབང་བསྐུར་བ་
སྟེ། ཡེ་ཤེས་དེ་མངོན་དུ་བྱེེད་པ་ནི། དེ་ཁོ་ན་ཉིད་མཐོང་བ་ཉིད་ཡིན་ཏེ། ཁྱད་པར་མེད་པའི་ཕྱིར་རོ། །དེ་ལྟར་དབང་བཞི་པའི་མན་ངག་གིས་བཀའི་གནང་བ་རྙེད་ནས་ད་ནི་དབང་དང་མན་ངག་ཐོབ་པ་སྟེ་སྙམ་པའི་རློམ་སེམས་
བསྐྱེད་ནས་བག་མེད་པར་འདུག་པར་བྱ་བ་མ་ཡིན་གྱི། འཇིག་རྟེན་གསུམ་གྱི་དགྲ་བོ་ཉོན་མོངས་པ་དང་དེའི་རྒྱུ་རྣམ་རྟོག་ལས་རྒྱལ་ཏེ་མཚན་མ་དང་རྣམ་རྟོག་མེད་པར་བྱའོ་སྙམ་པས་བརྩོན་པའི་གོ་བགོས་པ་མྱ་ངན་ལས་འདས་པའི་ (་ལས་འངས་པའི་=
བློ་སྟེ་ཤེས་རབ་དང༌། སེམས་ཅན་ཐམས་ཅད་བྱང་ཆུབ་ལ་འགོད་པར་འདོད་པའི་བྱང་ཆུབ་ཀྱི་སེམས་རབ་ཏུ་བྱས་པའི་སྙིང་རྗེའི་སྒོ་ནས་སེམས་ཅན་གཞན་གྱི་དོན་ལ་འདིར་ནི་ཆགས་པར་བྱའོ། །དེ་ལྟར་གཞན་དོན་བྱེད་ཀྱང་དེ་ཁོ་ན་
ཉིད་ཐོབ་པའི་རྣལ་འབྱོར་པས་ནི་སེམས་ཅན་དུ་ཞེན་པའི་དྲི་མ་མེད་པར་དཔྱོད་ཅིང་། ཐབས་ཤེས་ཀྱི་རྣལ་འབྱོར་ཉམས་སུ་བླངས་པ་ལ་འབད་དགོས་སོ་ཞེས་པ་ལགས། ཡང་རྩ་བའི་རྒྱུད་བརྟག་པ་གཉིས་པ་ལས། ཡེ་ཤེས་འདི་ནི་
ཀྱེ་རྡོར་ཆོས་སྐོར་

আ
།ཆེས་ཕྲ་ཞིང༌། །རྡོ་རྗེ་སྙིང་པོ་མཁའ་དང་མཚུངས། །རྡུལ་བྲལ་མཐའ་སྟེར་ཞི་བ་ཉིད། །ཁྱོད་རང་ཡང་ནི་དེ་ཡི་ཕ། །ཞེས་གསུངས་ཏེ། དེའི་དོན་ནི། དབང་བཞི་པའི་ཡེ་ཤེས་འདི་ནི་དཔེ་དང་
གཏན་ཚིགས་ལ་སོགས་པས་རྟོགས་པར་དཀའ་བས་ན་ཆེས་ཕྲ་ཞིང༌། མཚན་མ་དང་རྣམ་པར་རྟོག་པས་མི་ཕྱེད་པས་རྡོ་རྗེ། ཐམས་ཅད་འབྱུང་བས་ན་སྙིང་པོ། མཐའ་དབུས་དང་བྲལ་བས་ན་ནམ་མཁའི་དཀྱིལ་ལྟ་བུ། ཉོན་
མོངས་པའི་རྡུལ་དང་བྲལ་བས་ན་རྡུལ་བྲལ། སྲིད་པ་ཟད་པ་རྡོ་རྗེ་འཆང་གི་གོ་འཕང་ཡིན་པས་ན་མཐའ་སྟེར་གདོད་མ་ནས་མ་སྐྱེས་པས་ན་ཞི་བ། འཇིག་རྟེན་ན་རང་གི་རིགས་རང་གིས་སྤེལ་དགོས་པ་ལྟར་རང་རྒྱུད་ལ་ཡེ་ཤེས་
བསྐྱེད་པའང་རང་གིས་བསྒོམ་པ་ལ་རག ལས་པས་ཁྱོད་རང་ཡང་ནི་དེའི་ཕ། །ཞེས་གསུངས་ཏེ།_དེའི་དོན་ཉམས་སུ་བླང་བའི་ཆེད་དུ་ཁྱེད་རང་རྣམས་ལུས་བསམ་གཏན་གྱི་ཆོས་དང་ལྡན་པར་བྱས། ངག་རླུང་འགྱུ་བ་སོར་
བཞག སེམས་དུག་གསུམ་གྱི་རྣམ་རྟོག་གི་སྤྲོས་པ་བཅད་དེ་སེམས་རིག་སྟོང་ཟུང་འཇུག་རྣམས་མཚོན་བྱ་དོན་གྱི་སྐུ་གསུམ་ཁ་སྦྱོར་ཡན་ལག་བདུན་ལྡན་དུ་མོས་ནས་ཁོང་ལྷོད་ཀྱི་གློད་དེ་ཅུང་ཟད་རེ་མཉམ་པར་འཇོག་པ་ཞུ། དེ་
དབང་བཞི་པའི་དབང་གི་དངོས་གཞི་ཡིན། དབང་དེ་ཐོབ་པའི་བརྡར་ཨོཾ་ཨཱཿཧཱུྃ་ཞེས་གསུང་ཞིང་གདོང་གཡོགས་འགྲོལ་མཛོད། དེ་ལྟར་ན་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ་དབང་བཞི་པ་ཚིག་ཙམ་གྱི་སྒོ་ནས་
117

ཀྱེ་རྡོར་ཆོས་སྐོར་
ཐོབ། སྒོ་གསུམ་གྱི་དྲི་མ་དག ལམ་མཐར་ཐུག་གི་རྣལ་འབྱོར་བསྒོམ་པ་ལ་དབང༌། དམ་ཚིག་ཏུ་དགོངས་ཏེ་གསུངས་པ་བཞི་བསྲུང་བ་ལ་དབང༌། ས་བཅུ་གསུམ་པ་མངོན་དུ་བྱས། བརྡ་མཛུབ་མོས་ནམ་མཁའ་མཚོན་
པ། འབྲས་བུ་ངོ་བོ་ཉིད་ཀྱི་སྐུའི་རྟེན་འབྲེལ་རང་བཞིན་ལྷུན་གྲུབ་མངོན་དུ་བྱས་སོ། །ཞེས་རྟོགས་པ་བསྐྱེད་དོ། །དེ་ལྟར་དབང་རྫོགས་པར་ཐོབ་པས་ཁྱེད་རང་རྣམས་དགའ་བ་བསྐྱེད་པའི་ཚིག་འདི་དག་གི་རྗེས་ཟློས་གསུང་བར
ཞུ། དེང་བདག་སྐྱེ་བ་འབྲས་བུར་བཅས། །བདག་གི་འཚོ་བའང་འབྲས་བུར་བཅས། །དེ་རིང་སངས་རྒྱས་རིགས་སུ་སྐྱེས། །ད་ནི་སངས་རྒྱས་རིགས་སུ་འགྱུར། །བསྐལ་པ་རྒྱ་མཚོ་འཇིགས་ཆེན་པོར། །མནར་མེད་སྐྱེ་བ་ཡང་
དག་འཁྲུགས། །ཉོན་མོངས་འདམ་དཔག་བརྒལ་དཀའ་ལས། །བདག་ནི་མགོན་པོ་ཁྱེད་ཀྱིས་བསྒྲལ། །ཁྱོད་ཀྱི་ཞལ་གྱི་བཀའ་དྲིན་ལས། །ཐེག་པ་རྫོགས་པ་ལྟ་བུར་བདག །བག་ཆགས་ཐམས་ཅད་བྲལ་བས་ན། །བདག་ལ་
བྱང་ཆུབ་འཚལ་མ་མཆིས། །ཞེས་སྤྲོ་བ་བསྐྱེད་ནས། དེ་རྣམས་ཀྱིས་དབང་བསྐུར་བ་ལེགས་པར་གྲུབ་སྟེ། དེ་དག་གི་སྐབས་སུ་སེམས་བསྐྱེད་པ་དང༌། བསྐྱེད་པ་དང་རྫོགས་པའི་སྡོམ་པས་བསྡུས་པའི་རིག་འཛིན་སྔགས་ཀྱི་
སྡོམ་པ་མཐའ་དག་ཐོབ་པ་ཡིན་པས་དམ་ཚིག་གི་གནས་རྣམས་ནུས་པས་ཇི་ཙམ་ལྕོགས་པར་སྲུང་སྡོམ་བགྱིད་དོ་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས་སོགས་ཞེས་པས་དམ་ཚིག་འཛིན་པར་ཁས་བླངས་
118

আ
།ནས། དབང་བཞི་རྫོགས་པར་ཐོབ་པའི་བཀའ་དྲིན་གཏང་རག་གི་ཡོན་དུ་མཎྜལ་འབུལ་མཛོད། དེ་ལྟར་མཎྜལ་ཕུལ་ནས་སླར་ཡང་ལུས་ལོངས་སྤྱོད་དགེ་རྩ་དང་བཅས་པ་བླ་ན་མེད་པའི་མཆོད་སྤྲིན་དུ
སྤྲོས་ཏེ་འབུལ་ན་ཆ་ཤས་ནས་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་ལན་གསུམ་མཛོད། དེང་ནས་སོགས། དེ་ལྟར་འཕགས་ཡུལ་གྲུབ་པའི་སྤྱི་མེས་འཇིགས་བྲལ་རྣལ་འབྱོར་གྱི་དབང་ཕྱུག་དཔལ་ལྡན་བིརླ་པ་
དང༌། ཌོམྦ་ཧེ་རུ་ཀ་སོགས་ཀྱིས་བཀའ་སྲོལ་གངས་ཅན་བསྟན་པའི་མངའ་བདག་རྗེ་བཙུན་ས་སྐྱ་པའི་མཁས་གྲུབ་རྣམས་ཀྱིས་ཐུགས་ཉམས་སུ་བཞེས་པའི་བཅོམ་ལྡན་འདས་དཔལ་རྡོ་རྗེ་དབྱིངས་ལྷ་སོ་བདུན་གྱི་དཀྱིལ་འཁོར་ཆེན་
པོར་མངོན་པར་དབང་བསྐུར་བ་རྗེ་བཙུན་གོང་མའི་ཕྱག་གཞེས་ལས་ཇི་ལྟར་བྱུང་བ་བཞིན་ཚང་ལ་མ་ནོར་བའི་ཚུལ་དུ་ལེགས་པར་ཕུལ་གྲུབ་པ་ལགས་ན་ལམ་ཟབ་མོ་འདི་ཉིད་རང་དོན་ཐོས་བསམ་སྒོམ་པ་དང༌།
གཞན་དོན་ གཞན་དོན་དུ་
འཆད་ཅིང་རྩོམ་པ་ལ་སོགས་པའི་སྒོ་ནས་དོན་གཉིས་ནམ་མཁའ་དང་མཉམ་པར་བསྒྲུབ་ཅིང༌། དེ་ལས་བྱུང་བའི་དགེ་རྩ་རྣམས་འཁོར་གསུམ་མི་རྟོག་པའི་བསྔོ་བས་རྒྱས་འདེབས་པར་ཞུ། བསོད་ནམས་འདི་ཡིས་སོགས་བརྗོད་དེ་
སློབ་མ་རང་གནས་སུ་བཏང་ལ། དཀྱིལ་འཁོར་གྱི་རྗེས་ཆོག་རྣམས་བྱའོ། །ཞེས་བཅོམ་ལྡན་འདས་རྡོ་རྗེ་དབྱིངས་ལྷ་སོ་བདུན་མའི་དཀྱིལ་འཁོར་དུ་སློབ་མ་དབང་བསྐུར་བའི་ཆོ་ག་གཞན་ཕན་བདུད་རྩི་གངྒཱའི་ཀླུང་ཆེན་ཞེས་བྱ་བ་

ཀྱེ་རྡོར་ཆོས་སྐོར་
འདི་ནི་རྫོགས་པའི་སངས་རྒྱས་རྗེ་བླ་མ་མཁྱེན་བརྩེའི་ཞབས་ཀྱིས་མཚམས་སྦྱོར་རིགས་མཐུན་རྣམས་ངོར་ཆེན་དཀོན་མཆོག་ལྷུན་གྲུབ་ཀྱི་གསུང་ལྟར་ལ་ཁ་སྦྱོར་རྒྱུད་ཀྱི་སྒོས་ཆོས་རྣམས་ཚང་ལ་མ་ནོར་བར་བཀླགས་ཆོག་ཏུ་བྲིས་
ཤིག་ཅེས་བཀའ་ལུང་གསེར་གྱི་ཅོད་པན་སྤྱི་བོར་སྩལ་བ་ལྟར། འཇམ་དབྱངས་བློ་གཏེར་དབང་པོས་དབང་བཤད་ལུང་དང་མན་ངག་གི་གཏེར་མཛོད་དང༌། སྙིང་པོ་བསྡུས་པ། ཞུ་ཆེན་མ་ཧཱ་པཎྜི་ཏའི་མཚམས་སྦྱོར་རྣམས་ལ་
ལེགས་པར་དཔྱད་ཅིང་འདིའི་དབང་ཚིག་རྣམས་དཀྱུས་སུ་བཅུག་ནས་གུང་བསྒྲིགས་ཏེ་ཐར་རྩེ་རྡོ་རྗེ་འཆང་གི་དགོངས་བཞེད་ལྟར་རྒྱུད་སྟེ་རབ་འབྱམས་ཀྱི་བཀའི་བསྡུ་བ་ཆེན་པོ་བགྱིད་སྐབས་འོག་མིན་བླ་མའི་གདན་ས་རྫོང་སར་བཀྲ་
ལེགས་པ
ཤིས་ལྷ་རྩེར་སྦྱར་བའི་ཡི་གེ་པ་ནི་རཏྣ་དྷྭ་ཛས་བགྱིས་པའོ། །འདིས་བདག་སོགས་འགྲོ་ཀུན་དཔལ་རྡོ་རྗེ་སེམས་དཔའི་གོ་འཕངས་ལ་མྱུར་དུ་རེག་པའི་རྒྱུར་གྱུར་ཅིག། །།
120

གཅིག་